Άλλη μία γαλλική φρεγάτα στέλνει το Παρίσι στο οικόπεδο 7 της κυπριακής ΑΟΖ, ενώ υπάρχει και πιθανότητα να καταπλεύσει στην κυπριακή θαλάσσια περιοχή και ιταλική φρεγάτα, σύμφωνα με όσα είπε στο κεντρικό δελτίο ειδήσεων του ΣΚΑΪ ο υπουργός Εθνικής Άμυνας Νίκος Παναγιωτόπουλος.

Όπως τόνισε, διερεύνησε το ενδεχόμενο αυτό κατά τη συνάντησή του με τη Γαλλίδα ομόλογό του Φλοράνς Παρλί την Πέμπτη, καθώς η Κύπρος είναι χώρα μέλος της ΕΕ. «Το οικόπεδο 7 έχει παραχωρηθεί σε εταιρείες γαλλικών και ιταλικών συμφερόντων, είπα ότι αυτό είναι τεστ αντοχών, όχι μόνο προς τη Γαλλία αλλά και προς την ΕΕ, που κάνει ο Ερντογάν έναντι των συμμάχων» υπογράμμισε.

Διευκρίνισε ότι οι Τούρκοι είναι σε μια γωνιά του οικοπέδου 7, ενώ οι Γάλλοι σε άλλη περιοχή και εκτίμησε ότι είναι σημαντική εκεί η παρουσία ευρωπαϊκών δυνάμεων. Ο υπουργός Άμυνας ξεκαθάρισε, πάντως, ότι αν χρειαστεί να ζητηθεί επισήμως στρατιωτική παρουσία στο οικόπεδο 7 της κυπριακής ΑΟΖ, αυτό θα γίνει από τη Λευκωσία. Α

Χαρακτήρισε προκλητική ενέργεια την παρουσία του γεωτρύπανου Γιαβούζ με τη συνοδεία μάλιστα τουρκικών πολεμικών πλοίων.